РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/147-16

7. јул 2016. године

Б е о г р а д

ЗАПИСНИК

ПРВЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 7. ЈУЛА 2016. ГОДИНЕ

Седница је почела у 11,05 часова.

У складу са чланом 25. став 2. Пословника Народне скупштине, седницом је, до избора председника Одбора, председавао народни посланик др Бранислав Блажић, најстарији присутни члан Одбора.

Поред председавајућег, седници су присуствовали чланови Одбора: Соња Влаховић, Владимир Петковић, Ивана Стојиљковић, Ивана Николић, Борка Грубор, Радослав Цокић, Марјана Мараш, Мирослава Станковић Ђуричић, Милош Бошковић, Велимир Станојевић, Горан Чабради и Ненад Милић, као и заменици чланова Одбора: Гордана Чомић (заменик Дејана Николића), Гордана Предић (заменик Јасмине Каранац) и Душко Тарбук (заменик Иване Николић) и народни послaник Владимир Орлић.

Седници нису присуствовали чланови Одобра (нити њихови заменици): Иван Карић и Борисав Ковачевић.

За ову седницу одређен је следећи

Д н е в н и р е д

1. Избор председника Одбора;

2. Избор заменика председника Одбора.

Прва тачка дневног реда **- Избор председника Одбора**

На предлог народног посланика Владимира Петковића, Одбор је већином гласова (са 12 гласова за и два гласа против) изабрао народног посланика др Бранислава Блажића за председника Одбора.

У дискусији су учествовали чланови Одбора: Владимир Петковић, Мирослава Станковић Ђуричић, Милош Бошковић, Марјана Мараш и Ивана Стојиљковић.

Члан Одбора Мирослава Станковић Ђуричић изнела је примедбу у вези са сазивањем седнице Одбора, с обзиром на то да је седница сазвана у краћем року од рока прописаног одредбом члана 72. став 2. Пословника Народне скупштине, као и у погледу консултација посланичких група око избора председника Одбора и заменика председника Одбора, које нису одржане.

Председавајући је објаснио да је Прву седницу Одбора сазвала председник Народне скупштине Маја Гојковић, и навео да ће свака наредна седница овог одбора бити сазвана у року прописаном Пословником Народне скупштине.

Похваљена је добра пракса у раду овог одбора, која се односи на Зелену столицу. Наведено је да у неким државама постоји пракса да председник одбора прати предлоге грађана у вези са темама које се могу наћи на дневном реду, које они постављају преко друштвених мрежа. Предложено је да Одбор укључи нови вид комуникације са грађанима преко друштвених мрежа, како би они на тај начин директно предлагали теме и давали сугестије корисне за унапређење рада Одбора. Члан Одбора Милош Бошковић обавестио је Одбор да је на својим профилима на друштвеним мрежама објавио Сазив ове седнице одбора, како би на тај начин обавестио грађане, који су преко друштвених мрежа изразили интересовање за биографију кандидата за председника овог Одбора. У складу са тим, замолио је да се укратко изнесе биографија кандидата за председника Одбора.

Др Бранислав Блажић информисао је нове чланове Одбора укратко о својој радној биографији, као и о активностима које је Одбор имао у претходном сазиву Народне скупштине. Позвао је све чланове Одбора да дају предлоге тема којима би се Одбор бавио, што је била пракса и у претходном сазиву.

Друга тачка дневног реда **- Избор заменика председника Одбора**

Изабрани председник Одбора, народни посланик др Бранислав Блажић, наставио је председавање седницом Одбора и за заменика председника Одбора предложио народног посланика Дејана Николића. Истакао је да је његов предлог за заменика председника Одбора резултат консултација представника посланичких група.

Одбор је већином гласова (са 12 гласова за, ниједним гласом против и једним уздржаним) изабрао народног посланика Дејана Николића за заменика председника Одбора.

Гордана Чомић, заменик члана Одбора Дејана Николића, обавестила је присутне чланове Одбора о активностима Зелене посланичке групе у претходном сазиву, које су се односиле на законодавство, активизам и контролу примене прописа из области заштите животне средине, а реализоване су у сарадњи са невладиним организацијама и уз помоћ донација домаћих и међународних организација. Истакла је значај рада ове неформалне посланичке групе и позвала да се она и у овом сазиву Народне скупштине поново формира. Навела је и да ће се у овом сазиву Народне скупштине ангажовати на доношењу Закона о ветрозаштитним појасевима, указавши при том на важност постојања посебног министарства које би се бавило заштитом животне средине.

Седница је закључена у 11,25 часова.

СЕКРЕТАР ПРЕДСЕДНИК

Милица Башић др Бранислав Блажић